Zuma besoek Kaunda in Lusaka | Netwerk24
Deur Hanti Otto 06 Augustus 2017 07:51
Pres Jacob Zuma het Saterdag besoek gebring aan dr. Kenneth Kaunda, oudpresident van Zambië. Foto: GCIS
Pres. Jacob Zuma het Saterdag vir dr. Kenneth Kaunda, voormalige president van Zambië, by sy huis in Lusaka besoek nadat dié onlangs uit die hospitaal ontslaan is.
Die presidensie sê in 'n verklaring Kaunda (93) was in 'n goeie luim.
Zuma het sy ou vriend goeie gesondheid en "nog baie jare van rustige en genotvolle aftrede" toegewens.
Die Suid-Afrikaanse president het na Kaunda verwys as 'n "onselfsugtige vryheidsvegter en humanis wat Zambië die tuiste van duisende Suid-Afrikaanse uitgewekenes gemaak het tydens die stryd teen apartheid".
Luidens die verklaring was Zuma op 'n werksbesoek aan Zambië waar hy die 91ste landbou- en kommersiële skou as eregas op uitnodiging van die land se huidige president, Edgar Lunga, sal open.
Die tema van die skou is "Die bevordering van 'n groen ekonomie".
Kaunda is in Julie in die University Teaching Hospital (UTH) in Lusaka opgeneem vir "geringe klagtes" en 'n "algemene ondersoek".
Kort daarna het gerugte van sy dood egter kop uitgesteek en die Zambiese regering moes inderhaas vure doodslaan.
Hy is 'n paar dae later, in die laaste week van Julie, ontslaan.
Kaunda is bekend as die land se "onafhanklikheidsleier" nadat hy Zambië van onder Britse beheer na onafhanklikheid gelei het.